KOMISIJOS SPRENDIMAS
2006 m. sausio 20 d.
antrą kartą iš dalies keičiantis Sprendimą 2005/710/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Rumunijoje
(pranešta dokumentu Nr. C(2006) 62)
(Tekstas svarbus EEE)
(2006/24/EB)
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
Paukščių gripas yra labai užkrečiama virusinė naminių ir kitų paukščių liga, galinti greitai tapti epizootine ir taip sukelti rimtą grėsmę gyvūnų ir visuomenės sveikatai bei smarkiai sumažinti paukštininkystės pelningumą. Yra pavojaus, kad ligos sukėlėjas gali būti įvežtas vykstant tarptautinei prekybai gyvais naminiais paukščiais ir paukštienos produktais.
(2)
2005 m. spalio 12 d. Rumunija pranešė Komisijai, kad buvo izoliuotas Azijos kilmės paukščių gripo virusas, aptiktas vieno naminių paukščių klinikinio atvejo metu. Buvo priimtas 2005 m. spalio 13 d. Komisijos sprendimas 2005/710/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Rumunijoje (3).
(3)
Tas sprendimas buvo iš dalies pakeistas siekiant suskirstyti Rumuniją regionais dėl paukštienos ir paukštienos produktų importo į Bendriją atsižvelgiant į tai, kad Azijos kilmės paukščių gripo viruso protrūkiai Rumunijoje apsiribojo Dunojaus delta.
(4)
Nauji šios ligos protrūkiai buvo pastebėti toje Rumunijos dalyje, kuri buvo laikoma infekcijos nepaliesta. Todėl tą Rumunijos teritoriją, iš kurios importuoti paukštieną ir paukštienos produktus į Bendriją vis dar turi būti draudžiama, reikia praplėsti, kad ji apimtų ir tą į rytus bei pietus nuo Karpatų kalnų nusidriekusią šalies dalį.
(5)
Kadangi Rumunija dabar patvirtino šios ligos atsiradimą jos teritorijoje, siekiant į tai atsižvelgti Sprendimo 2005/710/EB pavadinimą reikėtų iš dalies pakeisti.
(6)
Todėl reikėtų atitinkamai iš dalies pakeisti Sprendimą 2005/710/EB.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/710/EB iš dalies keičiamas taip:
1)
Pavadinimas pakeičiamas taip:
2)
Priedas pakeičiamas šio sprendimo priede pateiktu tekstu.
2 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Jos nedelsdamos apie tas priemones praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. sausio 20 d.